**N Á R O D N Á R A D A S L O V E N S K E J R E P U B L I K Y**

VII. volebné obdobie

Návrh

**ZÁKON**

z ...............2019,

**ktorým sa mení a dopĺňa zákon č. 73/1986 Zb. o umelom prerušení tehotenstva v znení neskorších predpisov a ktorým sa menia a dopĺňajú niektoré zákony**

Národná rada Slovenskej republiky sa uzniesla na tomto zákone:

**Čl. I**

Zákon č. 73/1986 Zb. o umelom prerušení tehotenstva v znení zákona č. 419/1991 Zb. a zákona č. 363/2011 Z. z. sa mení a dopĺňa takto:

1. § 1 vrátane nadpisu znie:

*„****§ 1 Účel zákona***

*Zákon upravuje umelé prerušenie tehotenstva a so zreteľom na ochranu života a zdravia tehotnej matky a jej nenarodeného dieťaťa ustanovuje podmienky na jeho vykonávanie.“*.

1. Medzi § 2 a 4 sa vloží § 3, ktorý vrátane nadpisu nad paragrafom znie:

„***Predchádzanie umelému prerušeniu tehotenstva z donútenia***

***§3***

*(1) Zdravotnícki pracovníci nesmú matku nabádať, aby svoje tehotenstvo umelo prerušila.*

*(2) Ak zdravotnícky pracovník zistí, alebo má podozrenie, že matku k umelému prerušeniu tehotenstva niekto núti, je povinný ju poučiť o jej práve nepodstúpiť umelé prerušenie tehotenstva.*

*(3) Ak zdravotnícky pracovník zistí, alebo má podozrenie, že matku k umelému prerušeniu tehotenstva niekto núti násilím, hrozbou násilia alebo hrozbou inej ťažkej ujmy, je povinný to bez zbytočného odkladu oznámiť policajnému orgánu alebo prokurátorovi.“*.

1. § 4 znie:

*„Na žiadosť matky je tehotenstvo možné umelo prerušiť*

*a) ak je to nevyhnutné pre záchranu života matky,*

*b) ak je to nevyhnutné pre zabránenie trvalého a vážneho poškodenia zdravia matky,*

*c) ak vzniklo v dôsledku trestného činu a tehotenstvo nepresahuje 12 týždňov,*

*d) ak nenarodené dieťa preukázateľne trpí ťažkým poškodením, alebo poškodením, pre ktoré nebude po narodení schopné života, a tehotenstvo nepresahuje 24 týždňov.“*.

1. § 5 znie:

*„(1) Tehotenstvo podľa § 4 písm. a) a b) je možné prerušiť, ak ochranu života alebo zdravia matky nie je možné dosiahnuť postupom chrániacim život nenarodeného dieťaťa, a to po predložení dvoch nezávislých lekárskych správ lekárov z odboru gynekológia a pôrodníctvo potvrdzujúcich ohrozenie života alebo zdravia matky a tiež nevyhnutnosť umelého prerušenia tehotenstva pre záchranu života alebo zdravia matky.*

*(2) Tehotenstvo podľa § 4 písm. c) je možné prerušiť po predložení vyjadrenia prokurátora potvrdzujúceho dôvodné podozrenie zo spáchania trestného činu, dôsledkom ktorého vzniklo tehotenstvo, ktoré sa má umelo prerušiť.*

*(3) Tehotenstvo podľa § 4 písm. d) je možné prerušiť po predložení dvoch nezávislých lekárskych správ lekárov z odboru gynekológia a pôrodníctvo potvrdzujúcich ťažké poškodenie, alebo poškodenie, pre ktoré dieťa nebude po narodení schopné života.*

*(4) Tehotenstvo podľa § 4 písm. c) a d) je možné prerušiť, ak tomu nebráni zdravotný stav matky, ktorý podstatne zvyšuje zdravotné riziko spojené s umelým prerušením tehotenstva.*

*(5) Trvanie tehotenstva sa ráta v dokončených týždňoch počínajúc prvým dňom poslednej menštruácie.“*.

1. § 6 znie:

*„Tehotenstvo podľa § 4 je možné prerušiť na základe písomnej žiadosti matky a jej informovaného súhlasu udeleného podľa osobitného predpisu.1) V prípade, ak ide o neplnoletú matku, je podmienkou vykonania umelého prerušenia tehotenstva okrem písomného informovaného súhlasu matky aj písomný informovaný súhlas jej zákonného zástupcu.2) S výnimkou, ak je to nevyhnutné na záchranu života alebo zdravia matky podľa § 4 písm. a) a b), je umelé prerušenie tehotenstva možné vykonať najskôr po uplynutí lehoty 48 hodín od odoslania hlásenia o poskytnutí poučenia, ktoré predchádza informovanému súhlasu.1)“*.

Poznámky pod čiarou k odkazom 1 a 2 znejú:

*„1) § 6b zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov, Vyhláška Ministerstva zdravotníctva Slovenskej republiky č. 417/2009 Z. z., ktorou sa ustanovujú podrobnosti o informáciách poskytovaných žene a hlásenia o poskytnutí informácií, vzor písomných informácií a určuje sa organizácia zodpovedná za prijímanie a vyhodnocovanie hlásenia.“.*

*2) § 6 ods. 1 písm. b) zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.“.*

1. V § 7 sa za slová „zdravotnícke zariadenie“ vkladajú slová „ústavnej starostlivosti“.
2. V § 8 ods. 1 sa za slová „zdravotníckom zariadení“ vkladajú slová „ústavnej starostlivosti“.
3. § 10 vrátane nadpisu znie:

*„****§ 10 Umelé prerušenie tehotenstva cudzinkám***

*Umelé prerušenie tehotenstva podľa § 4 písm. c) a d) sa nevykoná cudzinkám.“*.

1. V § 11 sa vypúšťa odsek 2. Súčasne sa zrušuje označenie odseku 1.
2. § 12 sa vypúšťa.
3. V § 14 sa vkladá nový bod 4., ktorý znie:

*„4. vyhláška Ministerstva zdravotníctva Slovenskej socialistickej republiky č. 74/1986 Zb. ktorou sa vykonáva zákon Slovenskej národnej rady č. 73/1986 Zb. o umelom prerušení tehotenstva.“*.

Bodka na konci bodu 3. sa nahrádza bodkočiarkou.

**Čl. II**

Zákon č. 153/2001 Z. z. o prokuratúre v znení zákona č. 458/2003 Z. z., zákona č. 36/2005   
Z. z., zákona č. 59/2009 Z. z., nálezu Ústavného súdu Slovenskej republiky č. 290/2009 Z. z., zákona č. 291/2009 Z. z., zákona č. 102/2010 Z. z., zákona č. 403/2010 Z. z., zákona č. 192/2011 Z. z., zákona č. 220/2011 Z. z., zákona č. 436/2013 Z. z., nálezu Ústavného súdu Slovenskej republiky č. 217/2014 Z. z., zákona č. 401/2015 Z. z. a zákona č. 125/2016 Z. z. , zákona č. 18/2018 Z. z. sa mení a dopĺňa takto:

V § 17 sa dopĺňa nový odsek 4, ktorý znie:

*„(4) Ak existuje dôvodné podozrenie zo spáchania trestného činu, dôsledkom ktorého vzniklo tehotenstvo, prokurátor bez zbytočného odkladu po podaní žiadosti poskytne tehotnej matke písomné vyjadrenie potvrdzujúce dôvodné podozrenie.“*.

**Čl. III**

Tento zákon nadobúda účinnosť 1. júla 2019.